Document ID: 32009R0409

A BIZOTTSÁG 409/2009/EK RENDELETE
(2009. május 18.)
a feldolgozott halak tömegének élőtömeggé történő átszámításánál alkalmazandó közösségi átváltási együtthatók és kiszerelési kódok megállapításáról és a 2807/83/EGK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (1) és különösen annak 5. cikkére,
mivel:
(1)
A tagállami halfogásokra vonatkozó információk feljegyzésére vonatkozó részletes szabályok megállapításáról szóló, 1983. szeptember 22-i 2807/83/EGK bizottsági rendelet (2) végrehajtása során szerzett tapasztalatok rávilágítottak néhány olyan különbségre, amely megnehezíti a közösségi jogszabályok alkalmazását és érvényesítését, és amelyet ezért a friss halakra vonatkozó átváltási együtthatók uniós tagállamok közötti harmonizációja révén meg kell szüntetni.
(2)
A feljegyzett adatok értelmezése körüli bizonytalanságok kiküszöbölése és következésképpen a tagállami halfogások hatékonyabb ellenőrzése érdekében helyénvaló kiszerelési kódokat meghatározni a feldolgozott halakra vonatkozóan.
(3)
A harmonizált közösségi átváltási együtthatók biztosítják a nemzeti kvótafelhasználásokra vonatkozó számítások összehangoltságát, a jelentéstételi kötelezettségek teljesítésének hatékonyabb nyomon követését, valamint a tűréshatár egységes módon történő kiszámítását.
(4)
A halakra vonatkozó átváltási együtthatók helyes alkalmazása érdekében kizárólag a FAO által az egyes halfajok tekintetében megállapított 3-alfa kódok használhatók. A 2807/83/EGK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a halászati és akvakultúra-ágazati irányítóbizottság véleményével,
ELFOGADTA EZT A RENDELETET:
1. cikk
A rendelet tárgya
E rendelet közösségi átváltási együtthatókat és kiszerelési kódokat határoz meg a feldolgozott halak vonatkozásában annak érdekében, hogy a feldolgozott halak tömege a fogások nyomon követése céljából átszámítható legyen élőtömeggé.
2. cikk
Hatály
Ezt a rendeletet a közösségi halászhajók és az Európai Unió vizein halászó harmadik országbeli halászhajók fedélzetén található, illetve az e halászhajókról kirakott vagy más hajóra átrakott halászati termékekre kell alkalmazni.
3. cikk
Fogalommeghatározások
E rendelet alkalmazásában a következő meghatározásokat kell alkalmazni:
a) „közösségi halászhajó”: tagállami lobogó alatt közlekedő és a Közösségben lajstromba vett halászhajó;
b) „hal”: bármely, a fogási korlátozások hatálya alá eső tengeri élőlény;
c) „kiszerelés”: a halászhajó fedélzetén, a kirakodást megelőzően, az I. mellékletben foglaltak szerint feldolgozott hal feldolgozási formája;
d) „együttes kiszerelés”: ugyanabból a halból származó két vagy több részt magában foglaló kiszerelés;
e) „teljes kifogható mennyiség” (TAC): az egyes állományokból évente kifogható és kirakodható mennyiség;
f) „kvóta”: a teljes kifogható mennyiségnek a Közösség, illetve a tagállamok részére kiosztott hányada;
g) „feldolgozottsági állapot”: a hal tartósítási módja (friss, valamint friss sózott).
4. cikk
Általános elvek
(1) A feldolgozott halak tömegének élőtömeggé történő átszámításához a II. és a III. mellékletben meghatározott átváltási együtthatókat kell alkalmazni.
(2) Az (1) bekezdésben foglaltaktól eltérve, amennyiben egy adott regionális halászati gazdálkodási szervezet, amelyben az Európai Közösség szerződő félként vagy együttműködő, nem szerződő félként közreműködik, illetve egy adott régió vagy tengerparti terület, amelyre kiterjed valamely, az Európai Közösség által harmadik országbeli vizeken folytatott halászatra vonatkozóan kötött megállapodás hatálya, már rendelkezik meghatározott regionális átváltási együtthatókkal, ezeket az együtthatókat kell alkalmazni.
(3) Amennyiben egy adott halfaj vagy kiszerelés tekintetében sem közösségi, sem regionális átváltási együttható nem létezik, a lobogó szerinti tagállam által elfogadott átváltási együtthatót kell alkalmazni.
5. cikk
Számítási módszer
(1) A hal élőtömegét minden egyes halfaj és kiszerelés esetében a hal feldolgozott tömegének és a 4. cikkben említett átváltási együtthatónak a szorzata adja.
(2) Az együttes kiszerelések esetében csupán egyetlen, a kiszerelésben található részek valamelyikéhez tartozó átváltási együtthatót kell alkalmazni.
6. cikk
Az átváltási együtthatók hajóparancsnok általi használata
(1) A közösségi halászhajók parancsnokai a 4. cikkben említett átváltási együtthatókat használják a 2847/93/EGK rendelet 6. cikkében említett hajónaplóban a következő célokra:
a)
a halászhajó fedélzetén található mennyiségek élőtömegének megállapítása; valamint
b)
a mennyiségek élőtömegének a kirakodáskor történő kiszámítása.
(2) Amennyiben a halászhajó parancsnoka szükségesnek ítéli meg, hogy az „OTH” („other”, azaz „egyéb”) kiszerelési kódot használja a 2847/93/EGK rendelet 8. cikkében említett kirakodási nyilatkozatban vagy a 2807/83/EGK rendelet 2. cikkében említett átrakodási nyilatkozatban, a parancsnoknak pontosan meg kell határoznia, hogy mit jelöl az „egyéb” kiszerelés.
7. cikk
A közösségi átváltási együtthatók tagállami hatóságok általi használata
A tagállamok hatóságai a 4. cikkben említett közösségi átváltási együtthatókat alkalmazzák az élőtömegnek a kvótafelhasználás ellenőrzése érdekében a kirakodáskor történő kiszámításához.
8. cikk
A 2807/83/EGK rendelet módosításai
A 2807/83/EGK rendelet 1. cikkének (4) bekezdése helyébe a következő szöveg lép:
„(4) A használt halászfelszereléseknek és a kifogott halfajoknak a halászati napló megfelelő fejléce alatt történő feltüntetésére a VI. mellékletben megadott kódokat és a FAO által a halfajokra vonatkozóan meghatározott 3-alfa kódokat kell használni.”
9. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
A rendeletet 2010. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 18-án.

Labels: 0
3
17
6